Dediquem aquest nou butlletí E-Joventut a la gestió emocional: un tema que ja hem abordat altres vegades (vegeu, per exemple, el butlletí núm. 63, del gener de 2019) i al qual fa temps que el conjunt de professionals de les polítiques de joventut (i també d'altres disciplines) reclameu que cal prestar encara més atenció.
I una qüestió que ara, en plena pandèmia de COVID-19, ha esdevingut del tot prioritària, ja que la situació social i econòmica derivada d'aquesta crisi sanitària afecta de ple el benestar emocional de bona part de la societat i, d'una manera especialment significativa, de la població adolescent i juvenil.
Així doncs, constatem amb preocupació que entre la gent més jove hi ha un increment de problemes emocionals vinculats a l'estrès per la situació d'emergència, a les incerteses sobre el futur immediat i a l'aïllament social provocat per tantes setmanes de confinament.
En aquest sentit, molts professionals de joventut del món local ens comenteu que els nostres joves i adolescents, durant aquests dies, manifesten que se senten sols i expressen emocions negatives, com ara ansietat, incertesa, depressió, estrès, angoixa, avorriment, malestar...; com també una gran necessitat d'interactuar i de socialitzar-se, més enllà de les xarxes socials i dels entorns virtuals.
D'altra banda, cal recordar que, malauradament, en molts casos s'hi afegeix la pèrdua d'algun familiar o d'una persona propera i, per tant, un procés de dol.
Un procés que, si mai no és fàcil d'encarar, pot esdevenir traumàtic en les circumstàncies actuals (en què sovint no hi ha hagut la possibilitat d'acomiadar-se de la persona estimada i en què el dol s'ha de viure i afrontar de manera molt individual).
Però, més enllà de les eventuals pèrdues humanes, hi ha altres elements que també afecten les persones joves: factors de tipus personal (la incertesa pel que fa als estudis, la pèrdua d'expectatives laborals, els dèficits relacionals i afectius, etc.) i factors relacionats amb l'entorn familiar i social, com ara les afectacions en la situació laboral, econòmica o d'habitatge.
Es tracta d'unes afectacions que, com en totes les crisis, colpeixen d'una manera especialment contundent els perfils més desafavorits de la societat i els col·lectius més vulnerables.
Per això, considerem que és més necessari que mai abordar la gestió de les emocions i mirar de posar a la vostra disposició algunes pautes i eines per ajudar a treballar-la.
Com hem apuntat al principi, no és la primera vegada que tractem d'aquest tema i, per tant, no partim de zero.
Ja fa temps que des de Joventut ―i aquí em refereixo tant a la Direcció General de Joventut i l'Agència Catalana de la Joventut com a les àrees de joventut dels ens locals― hem posat un focus especial d'atenció en l'educació emocional i les habilitats per a la vida.
En la Trobada Nacional de Joventut del 2017, aquesta qüestió ja va tenir un gran protagonisme, tal com es pot constatar en el recull de conclusions dels espais de treball monogràfics del Pla d'actuació territorial en joventut 2017-2020 (vegeu els Informes dels espais de treball monogràfics del PATJ 2017-2020 ).
I, en aquest mateix sentit, ja fa dos anys que mitjançant la Xarxa Nacional d'Emancipació Juvenil (XNEJ) oferim recursos formatius per a professionals i tallers per a joves sobre habilitats per a la vida i gestió emocional.
Tot aquest treball parteix d'un enfocament salutogènic, dirigit a mantenir el benestar emocional mitjançant el reforç dels actius de la salut.
És una aposta plantejada des d'una òptica transversal, que mira d'abastar tots els elements que afecten el dia a dia de les persones joves i que en condicionen el creixement i desenvolupament personal.
I és, també, una aposta que inclou la provenció, que significa 'proveir les persones joves de recursos i aptituds per gestionar els conflictes i desequilibris emocionals'.
Així doncs, a diferència de la prevenció, l'objectiu principal de la provenció no és evitar aquests conflictes, sinó ajudar a afrontar-los.
Es tracta, en definitiva, de potenciar la resiliència de les persones i dels col·lectius humans, posant en valor els factors protectors i mirant de reforçar els actius de benestar i les habilitats per a la vida.
Al llarg d'aquest butlletí, doncs, trobareu diversos recursos vinculats a la gestió i al suport emocional.
En alguns casos són nous, i en d'altres recuperem eines i propostes que hem anat impulsant aquests darrers anys.
Aquests recursos es vinculen, sobretot, al treball de l'educació emocional, mitjançant metodologies i llenguatges que ens apropen al jovent i que ens ajuden a connectar-hi, i també al reforç de les habilitats per a la vida (que l'OMS defineix com el conjunt d'habilitats o competències socials que permeten enfrontar-nos a les exigències i als desafiaments de la vida quotidiana, i que podeu trobar molt ben explicades i detallades en aquesta infografia ).
En relació amb els recursos de nova creació que s'impulsen des de Joventut, volem destacar les guies Com trobar-hi sentit i el consultori Confinats, que han tingut una molt bona acollida.
En aquest sentit, estem satisfets del reconeixement que han rebut de diverses institucions internacionals, però, sobretot, de l'aprovació que han tingut entre els i les professionals d'arreu del país.
Molts de vosaltres ens heu fet saber que són eines de gran utilitat en aquests moments difícils, la qual cosa, per a nosaltres, és molt important.
D'altra banda, en el butlletí també recollim moltes altres iniciatives que han anat sorgint aquests dies, impulsades per una àmplia diversitat d'agents (començant pel món local, que està fent un esforç molt destacable per acompanyar les persones joves també des de casa: generant materials, creant espais virtuals de trobada, oferint suport i recomanacions mitjançant les xarxes socials, fent assessoraments individuals, programant activitats com el ioga... i un llarg etcètera).
En definitiva, amb aquest butlletí volem ajudar-vos en la tasca d'acompanyament emocional que la majoria de vosaltres esteu fent aquests dies als joves i les joves.
De ben segur que coneixeu alguns dels recursos i materials que hi recollim, però creiem que pot ser útil tenir-los junts i endreçats.
Al mateix temps us animem a explorar les eines que encara no coneixeu i que pensem que us poden ser de gran utilitat.
Dit això, només ens queda agrair-vos molt sincerament el vostre compromís, així com la feina difícil i complexa que esteu assumint aquests dies.
Gràcies, doncs, pel vostre esforç i la vostra implicació, i us animem a continuar treballant, com sempre, amb i per a la nostra gent jove.